Fødevarestyrelsen har siden 1. juli lavet markant flere kontroller af svinetransporter lige inden afgang til udlandet.

Der er givet sanktioner ved cirka ti procent af de 257 såkaldte indladningskontroller i juli måned, fortæller Per Henriksen, som er veterinærdirektør i Fødevarestyrelsen.

Han forklarer, at det typisk skyldes, at der er for mange grise i forhold til bilens størrelse, for lidt vand eller foder, eller at vejret er for varmt til at køre, som det var tilfældet for et par uger siden.

- Sanktionerne vil typisk være en indskærpelse, et kørselsforbud, eventuelt fulgt op af en politianmeldelse. Det kommer an på, hvor grelt det er, siger han og konkluderer:

- Det er bedre end frygtet ud fra den modstand, der var i transportbranchen mod den styrkede kontrol. Men der er tale om foreløbige tal, da der er mulighed for at indgive klage over sanktionen i en måned, påpeger Per Henriksen.

Fødevarestyrelsen har lavet 257 kontroller i juli, mens man normalt laver 100 kontroller om året - hvilket også omfatter transport af fx fjerkræ, kreaturer og heste ud af landet.

Læs også : Kritik af kontrol med dyrevelfærd: Grove overtrædelser registreres ikke

Brancheorganisation: Det belaster arbejdsmiljøet

Hos SamMark, der varetager den frie husdyrhandels interesser, mærker formand Lisbet Hommelhoff frustrationerne over det øgede tilsyn:

- Jeg har haft tre grædende personer i telefonen i dag, siger hun og understreger, at branchen ikke har været bange for selve den skærpede kontrol med svinetransporterne.

- Men det har været kaotisk, at frister, som tidligere har været korte, er blevet forlænget til 48-64 timer før afgang. Det kontrolkaos og et fejlslagent it-system belaster de daglige rutiner og arbejdsmiljøet for både dyrlæger og transportører, forklarer hun.

Beslutningen om at skærpe tilsynet med svinetransporter er taget af den daværende VLAK-regering og Dansk Folkeparti.

Dyrenes Beskyttelse: Ti procent er højt

Hos interesseorganisationen Dyrenes Beskyttelse glæder man sig over, at kontrollen har en effekt, og at man nu slår ned på ulovlige grisetransporter.

- Men vi mener, at ti procent er et ret højt antal sanktioner, når branchen har fået en meget klar udmelding om, at der ville komme øget kontrol fra 1. juli. Det viser, at stramningerne har været tiltrængt, siger Ditte Eriksen, som er dyrlæge i Dyrenes Beskyttelse.

- Vi skulle gerne længere ned – og meget længere ned, mener Per Henriksen fra Fødevarestyrelsen om de kommende måneders kontrol.

Hos SamMark ønsker Lisbet Hommelhoff ikke at kommentere på det foreløbige antal af sanktioner, før man har opgjort, hvor mange der er påtaler og hvor mange, der har ført til politianmeldelser.

Yderligere kontrol på vej

Fødevarestyrelsens skærpede kontrol fortsætter foreløbigt til årets udløb, hvor den nye regering skal tage stilling til, hvad der skal ske fremadrettet.

Det ligger dog allerede fast, at kontrollen med transportegnetheden også opjusteres fra den 15. august.